Screenshot Hrvatski radio

ŽELJKA Markić objasnila je što njoj i njenoj inicijativi smeta kod Istanbulske konvencije.



Gostujući u emisiji Poligraf na Hrvatskom radiju, rekla je kako ne želi da se u Hrvatskoj zahvaljujući Istanbulskoj konvenciji i pojedinim njezinim odredbama može omogućiti da, "kao što je u Kanadi slučaj, muškarac koji kaže da je žena, može koristiti ženski WC".



"Nama je sporno to što se u jednom području koje je nama izuzetno važno, a to je područje zaštite žena i djece, uvodi nešto što nije potrebno uvoditi da bi se osiguralo najvišu zaštitu žena, a to je rodna ideologija. Ona je ustvari jedan konstrukt koji tvrdi da mi nismo određeni kao muškarci i žene samo spolom, već da je to jedna društvena konstrukcija koja kroz različite mehanizme unutar društva nas čini muškarcima ili ženama", kaže Markić.



"Neprihvatljiva priča"



"Ne želimo da se uvode akti koji omogućuju npr. da se u školama podučava djecu da oni mogu birati što su oni, kako oni na to gledaju, jesi li ti muško ili žensko, daj ti ispitaj to, daj ti o tome promisli. Danas imamo cijele rasprave o tome na koji način će odnos ići prema djeci - od vrtića do škole. Sva istraživanja pokazuju da je to štetno. Postoji jedan mali broj djece, jedan mali broj ljudi koji su bolesni, koji se trebaju liječiti hormonskim putem i psihijatrijskom pomoći", dodaje.



Poručila je da je za nju "neprihvatljiva ova priča".



"Ono što se biološki naziva penis"



Uz to, ponovila je kontroverznu definiciju iz ukinutog prijedloga Obiteljskog zakona.



"Obitelj su otac, majka i djeca. Onda imamo porodicu i svojtu, bogatstvo obitelji. Smatram da je jako važno da definicija ima djecu uključenu", rekla je.



Spomenula je i slučaj muškarca u Kanadi koji je zlostavljao žene, ušavši u sklonište i tvrdeći da je žena.



"Vrlo je konkretno da muškarac koji tvrdi da je žena, a ima ono što se biološki naziva penis, uđe u Tuhelju u kabinu gdje se tuširaju žene jer on tvrdi da je žena. Vrlo je konkretno da muškarac traži zaštitu da uđe u žensko sklonište. Taj muškarac u Kanadi je ušao u žensko sklonište, tvrdeći da je žena, a on je biološki muškarac i tamo je zlostavljao žene ", kaže Markić.



Izmišljeni konstrukt



Uz nju, u emisiji su gostovale Sandra Benčić iz Centra za mirovne studije, Sabina Glasovac iz SDP-a te zastupnica u Europskom parlamentu iz HDZ-a Ivana Maletić.



Benčić tvrdi kako rodna ideologija kao takva ne postoji.



"Taj konstrukt, odnosno pojam je izmišljen unutar Katoličke Crkve zato da bi se cijeli jedan set ženskih ljudskih prava, ali i prava LGBT osoba, nazvao jednim imenom i da bi se svemu dala jedna karakteristika 'teorije urote'", rekla je.



Glasovac kaže kako smo posljednjih dana svjedoci da Hrvatska gubi bitku u borbi protiv nasilja nad ženama.



"Borba šakama prema ženama, novinarima, postala je u nekim političkim strankama sredstvo komunikacije, nešto što se podrazumijeva i što je normalno", rekla je.